**Katarína Melcherová,** 16 rokov (1. ročník SŠ), 3. kategória poézia

ZUŠ Jána Melkoviča, Okružná 9, 064 01 Stará Ľubovňa

**xxx**

obliekaš opatrne

aby sa sieťka nenatrhla

neukázala nedokonalé

nevypustila von pocity

motýle

ktoré si tak dlho chytala

chráni ťa

aj keď si najviac nahá

**suché miesta**

**(sesternici)**

v noci nespala

držala mu ruky

aby si z líc nezoškriabal kožu

jeho koža

bola ako mapa

suché miesta

boli púšte

na jeho púšťach nebol piesok

neviditeľné organizmy

pili z jeho kože

tie noci ju ničili

robili jej do líc rany

kým stvorenie v jej náručí rástlo

rany sa prehlbovali

každú noc sa modlila

aby začalo pršať

na púšťach

ktoré ešte pred chvíľou

boli súčasťou jej tela

**xxx**

vyfúkol si ju z ústnej harmoniky

cigánku s dlhými čiernymi vlasmi

dal jej meno puma

a naučil ju chodiť po lane

puma mu rada utekala

nazývala ho komediantom

no on si ju pritiahol za vlasy späť

nikdy mu nepatrila

bola súčasťou jeho

tela

pľúc

ústnej harmoniky skrytej vo vrecku

pre prípad

že by ju chcel vdýchnuť späť